  Виталий Пронин Ижысь МСЭ-я юрттэ инвалидъёс капчиен пыро.Инвалидъёслы коляскаос, протезъёс но мукет кулэ луись арбериос, санаторийёсы путёвкаос висъянэн берло 4 арзэ выриз Калыкез утён, семья но демография политикая министерство. Туэысен та уж берыктэмын Социальной страхованиея фондлы. 2012-тӥ арозь та ужез соцстрах быдэсъяз ни. Собере кӧня ке улосын, Удмуртиын но, эксперимент чот сое интыосысь кивалтон ёзъёслы сётэмын вал, та услугаос, оло, калыклы матэгес луозы шуыса. Но Москва ваньзэ азьло сямен кельтыны малпаз.Кун Кенешысь Президиумлэн ёзчиосыз пумись-кылӥзы калыкез утён, семья но демография политикая министрен Ольга Корепановаен но Социальной страхованиея фондлэн Удмуртиысь ёзэныз ки-валтӥсен Надежда Лобановаен. Депутатъёс кыксылы но одӥг кадь юан сётӥзы: выльдӥськон кызьы шӧдӥськоз калык вылын? Кыксы но огкадь валэктон сётӥзы: калык понна номыр уз воштӥськы.- Калыклэсь куриськонъёссэ ми МФЦ-ос пыр басьтыны кутским ни вал, - шуиз Ольга Корепанова. - Табере но соос отчы ик лыктыны быгатозы. Озьыен, адямиос уз но шӧдэ та воштӥськонъёсты.- Ми та ужен тодмо, кылем арын сентябрьысен штатмес йылэтӥм, оскисько, ваньзэ радъялом,  -  ватсаз Надежда Лобанова.Коляскалы, протезлы но мукет арбериослы черодын  туннэ 11 сюрс 209 адями, санаторие путёвкалы - 6 сюрс 68 мурт. Та список быдэсак выжтэмын ни соцстрахлы. Н. Лобанова оскытӥз: солэн радлыкез уз сӧриськы - кин вазьгес куриськон гожтћз, со ик черодын нырысетӥ радъёсын.Но ужпум, пе, черодъёс бордын гинэ ӧвӧл. Могӟонъёс кылдо коньдон тырмымтэен валче. Кылсярысь, таин сэрен путёвка шорлыдын 4 ар пала возьмано луэ. Коляска, протезъёс - ог 2 ар.- Тросгес коньдон висъясь-коз-а, али тодмо ӧвӧл, - ватсаз соцстрахлэн кивалтӥсез. - Лыдъям ни: вань куронъёслы дыраз быдэстон понна туэ 724 миллион манет кулэ. Вуоз, шӧдске, ог 360 миллионэз гинэ. Но ми Москваысь та удыслы коньдон кыскон бордын ужалом...Депутатъёс ӵектӥзы на: Калыкез утён, семья но демография политикая министерство та ужез быгатыса радъяз ни вал. Кылсярысь, кытын но отын кылдӥзы коляскаосты прокатэ сётонъя пунктъёс - тае азинтыны кулэ. Со сяна, асьме калык Удмуртиысь ик санаторийёсын мед йӧнатӥськоз-шутэтскоз - та ужпумез нимысьтыз эскероно.Элина Кумачёва  